
B E S Z Á M O L Ó
Öcsöd Nagyközségi Önkormányzat 2007. évi pályázati tevékenységéről
Tisztelt Képviselőtestület!
Öcsöd Nagyközség Önkormányzata 2007–ben eredményes pályázati évet tudhat maga mögött. 
A 2007. évben Öcsöd Nagyközség Önkormányzat Polgármesteri Hivatala 11 db pályázatot nyújtott be. A 11 pályázatból 10 nyert támogatást. 1 pályázatot forráshiány miatt utasítottak vissza. Összesen 34.186  eFt pályázati támogatást nyertünk. A pályázati célok között a legfontosabb prioritást a települési és önkormányzati intézmények infrastruktúra; továbbá a települési úthálózat fejlesztése jelentette.  
Lehetőség volt pályázni az Észak - Alföldi Területfejlesztési Tanács (továbbiakban: ÉARFT) által biztosított Települési önkormányzati szilárd burkolatú belterületi utak felújítása (továbbiakban: TEUT), leghátrányosabb helyzetű kistérségek felzárkóztatásának támogatására szolgáló decentralizált helyi önkormányzati fejlesztési program (továbbiakban: LEKI) támogatásra;  helyi önkormányzatok fejlesztési feladatainak támogatása program pályázatainak elkészítéséhez (továbbiakban: HÖF TEKI, HÖF CÉDE), valamint különböző szervezetek, így alapítványok, megyei önkormányzati szervezetek, minisztériumok által kezelt forrásokra.

Az idei évben tovább folytattuk a szilárd burkolatú belterületi utak fejlesztését, 2 db pályázatot nyújtottunk be 3 út felújítására. A Bajcsy út felújítására benyújtott TEUT pályázatunkat forráshiány miatt nem támogatták 2006- ban, ugyanakkor az árvízi védekezés miatt sérült utak helyre hozására biztosított vis maior támogatásra pályáztunk és nyertünk forrást a Bajcsy és Táncsics utak helyrehozatalára; valamint a Tanácskozó terem felújítására.
A Táncsics út felújítására további 6.105 eFt támogatási forrást nyertünk az EU Szolidaritási Alapjából.
Az önkormányzat 2 közmunka programban vett részt (téli, tavaszi). 22 fő öcsödi lakos számára biztosítottunk 3, illetve 7 hónapon keresztül munka lehetőséget.  Az önkormányzat 550 eFt értékben jutott eszközökhöz, parlagfű mentesítésre 2 fővel pályáztunk.  Pályáztunk továbbá közcélú és közhasznú foglalkoztatásra a Munkaügyi Központhoz.
A Tiszazugi Településsel kötött megállapodás alapján részt veszünk a Tiszazugi Tandem munkaerőpiaci reintegrációs programban. A 21 hónapig tartó program keretében 5 fő foglalkoztatása és oktatása folyik. A program költségeit a Tiszazugi Települések Szövetsége és a főpályázó Esély Szociális Közalapítvány viseli, az elméleti oktatásnak Művelődési ház biztosít helyet, bérleti díj ellenében.  3 főt szociális gondozó, 2 főt környezetgondozó munkakörben foglalkoztatjuk. A program eddig nagyon sikeres, nemrégen az EU - Fória műsor keretében rövid filmet mutattak be, öcsödi helyszínekkel (közterületek, Idősek Otthona), bemutatva a programot.  
A 2007. évi pályázatok mellett, a 2005 és 2006 –ról áthúzódó pályázatok pénzügyi és szakmai lebonyolítása is folyamatban volt. A 2007 évben a 6 pályázat esetében folytattak helyszíni ellenőrzést, a támogatást nyújtó szervezetek (Jász - Nagykun Szolnok Megyei Területfejlesztési Ügynökség, Észak - Alföldi Regionális Fejlesztési Ügynökség Kht, Magyar Államkincstár, Energia Központ Kht ), vizsgálva a támogatás felhasználás szabályszerűségét. Az ellenőrző hatóságok a vizsgált projektetek esetében nem állapítottak szabálytalanságokat egyetlen projektnél sem.

2007. májusában 6 (Öcsöd, Fegyvernek, Jászladány Kunmadaras, Tiszatenyő és Kengyel) településsel összefogva kiemelt (egyedi) projekt javaslatot nyújtottunk be a Kormánynak. A projekt célja a 6 település szennyvízhálózatának és a hiányzó tisztító telepeinek a komplex kiépítése volt. A projekt tervezett költsége meghaladta a 10 Mrd forintot; a projekt mindenben megfelelt az egyedi projektekkel szembeni követelményeknek, ugyanakkor a kormány nem támogatta a projekt javaslatot, tekintettel arra, hogy az Új Magyarország Fejlesztési Tervben a KEOP forrást biztosít a hasonló projektek megvalósítására. Sajnos az Észak – Alföldi Régióban mindösszesen 1 projekt javaslat lett egyedi projektnek nyilvánítva és 3 nyert továbbfejleszthető státuszt. Ez a régió hátrányosságaira tekintettel meglepetés volt.    

A 2007. évi esztendő a pályázatírási és lebonyolítási tevékenységek mellett tervezéssel is telt. A többcélú társuláson keresztül több ízben nyújtottunk be projekt javaslatokat, fogalmaztunk meg fejlesztési célokat a 2008-2009 időszakra az Észak - Alföldi Regionális Fejlesztési Tanácsnak. Ennek a stratégiai tervezés szemlélet mellett azért van jelentősége, mert a Tanács szűrni tudja az Észak - Alföldi Stratégiai Operatív programhoz nem illeszkedő projekt javaslatokat, valamint a jó projekt javaslatokat támogató nyilatkozattal látja el. Ez természetesen nem jelenti azt, hogy a projekt automatikusan támogatott lesz az OP –ból, viszont a pályázónak megfelelő visszajelzést jelent.    

Az Észak - Alföldi Operatív (ÉAOP) program keretében a napokban fogjuk benyújtani első pályázatunkat a Juhász úti iskola épületének - a közszolgáltatást nyújtó intézményekbe való egyenlő esélyű bejutás biztosítása érdekében - az akadálymentesítésére, valamint a fenntartható, költséghatékonyabb önkormányzati energiagazdálkodás érdekében az iskolaépület energiatakarékos felújítására.

A pályázatot kétfordulós eljárásrendben bírálják el. A projekt keretében az infrastrukturális fejlesztés mellett, a telephely iskola eszközeinek, berendezéseinek fejlesztését, illetve a cseréjét is meg kívánjuk valósítani. Célunk 21. századi, korszerű nevelési oktatási környezetet megteremteni, a sajátos nevelési igényű gyermekek képzésének fejlesztésével, a szükséges speciális eszközök, berendezések beszerzésével, továbbá felkészülünk az IKT (Információs és kommunikációs Technológiák) komplex eszközrendszerének fogadására.

Az egyik tanteremből, alap funkciója megtartása mellett olvasótermet hozunk létre, valamint 10 db számítógép állomást építünk ki. A számítógépekre, a helyesírási, az olvasási, valamint a számolási problémákkal küzdő gyermekek számára, a fejlődésükhöz szükséges szoftvereket telepítünk. Az iskola teljes bútorzatát lecseréljük, a tantermeket televízióval, valamint DVD lejátszókkal látjuk el. 

2008 első negyedévében a számítógépek, a szoftverek és egyéb IKT eszközök beszerzésére nyújtunk be pályázatot a TIOP –ba, valamint a Társulással együtt pályázunk a re-kultivált szemétlerakó rendbetételére és tovább folytatjuk a szilárd burkolatú belterületi utak fejlesztését.

2008. következő jelentős pályázati tevékenysége a települési szennyvízhálózat kiépítéséhez szükséges forrás megszerzésére irányul; az önkormányzat KEOP forrásra fog pályázni, valamint tovább folytatjuk az önkormányzati intézmények energiagazdálkodás szempontjából megtakarítást jelentő felújítását. 

Így a 2008 -as terveink között szerepel az I. és II. számú óvoda energiatakarékos felújítása, akadálymentesítése, a 21 századi korszerű oktatási környezet megteremtés filozófia szem előtt tartásával, továbbá feladatunk a központi iskolaépület bővítésére vonatkozó tervek elkészítése.  
A jövő évi költségvetési tervszámok és az ellátandó feladatok és kötelezettségek ismeretében önkormányzatunk fejlesztésre fordítható forrásai tovább szűkülnek.
Melléklet:
1. számú melléklet 2007. év nyertes pályázatai

2. számú melléklet 2007. –ben folyamatban lévő pályázatok

3. számú melléklet 2007. –ben nem támogatott számú pályázatok.

Kelt: Öcsöd, 2007. december 11.
Molnár Bálint
polgármester

